L'Agència Catalana d'Inspecció de Treball
Règim jurídic de l'Agència Catalana d'Inspecció de Treball i dels actes dictats en l'exercici de les seves funcions
Qualitat en la gestió de l'Agència
Cossos d'inspectors i de subinspectors adscrits a l'Agència Catalana d'Inspecció de Treball
Règim econòmic, de contractació i patrimonial
Règim comptable, fiscal i de contractació
Col·laboració entre administracions públiques
Col·laboració amb l'Administració de l'Estat i amb les administracions de les comunitats autònomes en matèria d'inspecció de treball i seguretat social
Adscripció del personal i dels béns, els recursos i els mitjans
Sistema d'Inspecció de Treball i Seguretat Social a Catalunya
Cos de Subinspectors de Seguretat i Salut en el Treball
Personal tècnic habilitat pel Departament de Treball en virtut del Decret 12/2006
Tramitació dels expedients assignats als tècnics habilitats
L'Estatut d'autonomia de Catalunya estableix drets i llibertats fonamentals que, en l'àmbit laboral, són especialment rellevants per als treballadors, com ho són els drets a la llibertat sindical i al treball amb dignitat, seguretat i igualtat, lliures d'explotació, de maltractaments i de tota mena de discriminació, el ple exercici dels quals els poders públics de Catalunya han de promoure i garantir.
Els drets laborals i sindicals dels treballadors que l'Estatut d'autonomia inclou, i que l'Estatut dels treballadors reconeix, són el dret a la informació, a la consulta i a la participació en les empreses; el dret a la seguretat i la salut en el treball; el dret a la igualtat d'oportunitats i a la no-discriminació entre homes i dones o per qualsevol altra raó, i el dret a ésser tractat amb la consideració deguda a la dignitat de cada individu.
Aquests drets són l'expressió d'aquells drets fonamentals i els poders públics han de promoure les condicions i adoptar les mesures necessàries per a garantir-los, respectar-los i fer-los plenament efectius.
D'altra banda, els Acords estratègics per a la internacionalització, la qualitat de l'ocupació i la competitivitat de l'economia catalana dels períodes 2005-2007 i 2008-2011 estableixen el compromís d'augmentar i reforçar la capacitat de vigilància i control de la Inspecció de Treball i Seguretat Social, mitjançant el desplegament normatiu necessari per a garantir l'eficàcia en l'exercici de les funcions de comprovació de les condicions de seguretat i salut a les empreses i els centres de treball.
L'any 1979 la Generalitat va assumir la competència sobre la funció pública d'inspecció en l'àmbit laboral, però els serveis de la Inspecció de Treball i Seguretat Social i els funcionaris amb què havia d'actuar –els inspectors de Treball i Seguretat Social i els subinspectors d'Ocupació i Seguretat Social– no foren traspassats.
La Inspecció de Treball i Seguretat Social i els funcionaris que en depenen han romàs, fins ara, sota la dependència orgànica del Ministeri de Treball i Immigració, tot i actuar funcionalment sota la dependència de la Generalitat en els àmbits de l'ordre social de la seva competència.
La configuració, l'any 1997, d'un sistema d'Inspecció de Treball i Seguretat Social únic i comú per a tot l'Estat, les funcions del qual es compleixen d'acord amb la distribució material de competències i sota el principi de col·laboració interinstitucional, no va restar tancada a eventuals modificacions posteriors ni impedeix que les comunitats autònomes exerceixin les competències que els són pròpies, com ja ho ha establert el Tribunal Constitucional, que, des del 1988, ha anat afirmant que la competència inspectora és una competència executiva i que, per tant, correspon a les comunitats autònomes exercir-la.
L'Estatut d'autonomia del 2006 va fer un pas endavant i va incorporar un canvi molt significatiu en la configuració del sistema d'Inspecció de Treball i Seguretat Social a Catalunya en establir, en l'article 170.2, que els funcionaris dels cossos que acompleixen la funció pública inspectora en matèria de treball i relacions laborals havien de passar a dependre orgànicament i funcionalment de la Generalitat, sens perjudici de l'articulació dels mecanismes de cooperació necessaris per a garantir el compliment eficaç de la funció inspectora en totes les matèries de l'àmbit social.
L'article 138.2 de l'Estatut d'autonomia també disposa la competència de la Generalitat sobre l'aplicació del règim d'inspecció i sancions en matèria de treball als estrangers la relació laboral dels quals s'acompleixi a Catalunya.
En aquest sentit i d'acord amb aquestes disposicions de l'Estatut, es va aprovar el Reial decret 206/2010, del 26 de febrer, sobre traspàs de funcions i serveis a la Generalitat de Catalunya en matèria de funció pública inspectora de la Inspecció de Treball i Seguretat Social.
D'altra banda, a més, el desplegament de l'Estatut requereix el desenvolupament i l'ordenació dels nous espais de competències de la Generalitat i, consegüentment, exigeix la regulació, l'organització i la posada en funcionament de les seves institucions administratives de conformitat amb les previsions estatutàries i el nou marc jurídic que se'n deriva.
L'objectiu principal d'aquesta llei és, per tant, desplegar l'Estatut d'autonomia i donar compliment als articles 170.2 i 138.2 amb la creació de l'Agència Catalana d'Inspecció de Treball, mitjançant la qual la Generalitat ha d'exercir la funció d'inspecció de treball en les matèries de l'ordre social de la seva competència, sense que aquesta realitat afecti la potestat sancionadora, que han de continuar exercint els òrgans del departament competent en matèria de treball que la tinguin atribuïda per llei o reglament.
L'Agència Catalana d'Inspecció de Treball és fruit de la capacitat d'autoorganització de la Generalitat, d'acord amb l'article 150 de l'Estatut d'autonomia, i de la voluntat de crear un model d'organització propi per a Catalunya que sigui congruent amb les característiques de la funció inspectora, amb l'espai català de relacions laborals i amb el sistema productiu de l'economia catalana en què es duen a terme, i que constitueixi el marc institucional per a la integració dels serveis de la Inspecció de Treball que l'Administració de l'Estat ha traspassat a la Generalitat.
El model organitzatiu que aquesta nova llei defineix per a l'Agència Catalana d'Inspecció de Treball, pioner en el conjunt de l'Estat i en la resta de comunitats autònomes, és el d'un organisme autònom de caràcter administratiu de la Generalitat dependent del departament competent en matèria de treball, amb plena capacitat i autonomia per a l'exercici de les competències i les funcions que té encomanades, l'actuació, l'organització i el funcionament de la qual es basen en els principis de legalitat, objectivitat, eficàcia, eficiència, transparència i qualitat en el servei a la ciutadania, amb l'objectiu de lluitar, amb agilitat i fermesa, contra la precarietat i la sinistralitat en el treball, la desigualtat, la discriminació i l'exclusió laboral de les persones menys afavorides.
La Inspecció de Treball i Seguretat Social compleix una funció social amb una gran transcendència per al desenvolupament de les relacions laborals, en la mesura que és el servei per mitjà del qual la Generalitat pot vetllar pel compliment de les normes en l'ordre social i pel respecte als drets laborals i sindicals dels treballadors, i exigir, en cas d'incompliment, les responsabilitats administratives que corresponguin mitjançant la proposta de sanció als subjectes responsables.
És un servei valuós i necessari per a l'execució de les polítiques públiques de millora de l'espai català de relacions laborals i de la qualitat de l'ocupació, mitjançant el qual el departament competent en matèria de treball pot dur a terme accions governamentals prioritàries de foment de l'estabilitat laboral, de creació de condicions dignes al lloc de treball, de reducció de la sinistralitat laboral, d'inserció laboral i d'igualtat.
La seva actuació en els àmbits de l'accés a l'ocupació, la contractació laboral, les condicions de treball, la seguretat i salut en el treball, les relacions col·lectives i sindicals, la igualtat i la no-discriminació, i amb relació al treball dels infants i els adolescents, entre altres matèries de l'ordre social, fa que sigui una institució tradicionalment vinculada a la defensa i a la protecció dels drets dels treballadors i de llurs organitzacions sindicals.
És alhora un servei valuós per a les empreses i les organitzacions representatives, perquè permet lluitar contra les empreses no registrades i el treball no declarat i controlar el compliment de les normes de l'ordre social en tots els sectors econòmics, sigui quin sigui el tipus d'empresa i respecte de totes les persones legalment obligades.
A Catalunya compleix, també, una funció destacada com a mediadora, tant en les seves actuacions ordinàries com en els conflictes col·lectius, per la qual cosa contribueix d'una manera significativa a la pau social.
La Inspecció de Treball és, en definitiva, un dels serveis amb què la Generalitat pot millorar la protecció dels drets laborals i sindicals dels treballadors, el grau de compliment de les normes de l'ordre social en les matèries de la seva competència, la qualitat de l'ocupació, i la competitivitat de les empreses, en benefici dels treballadors, de les empreses i de les organitzacions sindicals i empresarials que els representen, atès que són els destinataris directes de les seves actuacions.
Per aquest motiu, una de les finalitats destacades de la Llei és la millora de l'eficàcia i l'eficiència de la Inspecció de Treball, mitjançant la incorporació d'una política de qualitat en la gestió del servei, de flexibilitat en l'organització, d'innovació, de millora constant i d'adaptació al caràcter dinàmic i canviant de l'entorn social, econòmic i productiu en què es duen a terme les relacions laborals, que li permeti atendre amb eficiència les demandes de les empreses, dels treballadors i dels agents socials i econòmics de Catalunya.
En l'àmbit de la seguretat i la salut laboral, la millora de l'eficàcia i l'eficiència de la funció inspectora fa necessària una racionalització de les funcions, les estructures organitzatives i els processos de treball.
Els serveis tècnics de seguretat i salut laboral del departament competent en matèria de treball donen suport tècnic a la Inspecció de Treball i Seguretat Social en l'exercici de les funcions inspectores de seguretat i salut en el treball, serveis que restaven fins ara separats, malgrat la vinculació existent entre aquestes funcions.
L'any 2006 es van ampliar les funcions de col·laboració i suport tècnic a la Inspecció de Treball i Seguretat Social amb la creació de la figura dels tècnics habilitats, als quals s'encomanaren les funcions de vigilància i control de les condicions de seguretat i salut laboral, que fins aleshores havia dut a terme la Inspecció de Treball i Seguretat Social.
A Catalunya la figura dels tècnics habilitats es desplegà normativament mitjançant el Decret 12/2006, del 31 de gener, pel qual es regulen les condicions, procediment d'habilitació i organització per a l'exercici de la funció de comprovació de les condicions de seguretat i salut a les empreses i centres de treball per part de personal tècnic de la Generalitat de Catalunya, amb la qual cosa fou una de les primeres comunitats autònomes de l'Estat que habilitaren tècnics per a complir aquestes funcions.
En la Moció 19/VIII, del 20 de desembre de 2007, el Parlament de Catalunya va instar la modificació del marc normatiu en matèria de vigilància i control del compliment de la normativa de prevenció de riscos laborals per a ampliar les competències del personal tècnic habilitat i permetre que fos un instrument tan eficaç com la mateixa Inspecció de Treball i Seguretat Social.
La lluita contra la sinistralitat laboral i la millora de les condicions de seguretat i salut en el treball es potencien i es reforcen unificant funcions i estructures organitzatives i ampliant la capacitat de control de la Generalitat sobre el compliment de les normes de prevenció de riscos laborals.
L'Agència unifica les funcions d'inspecció de les normes de seguretat i salut laboral i les funcions d'assistència i suport tècnic a la Inspecció de Treball en aquest àmbit, i integra en la seva estructura organitzativa els serveis d'inspecció de treball i una part dels serveis tècnics del departament competent en matèria de treball per a racionalitzar llurs actuacions i processos laborals.
D'altra banda, i sobre la base del que estableix l'article 136 de l'Estatut d'autonomia, la Llei amplia la capacitat de control de la Generalitat sobre el compliment de les normes de prevenció de riscos laborals amb la creació d'un Cos de Subinspectors de Seguretat i Salut en el Treball encarregat de dur a terme la vigilància i el control de les normes de seguretat i salut en el treball, en el qual s'integraran els tècnics habilitats, de conformitat amb el que disposa la Moció 19/VIII, del 20 de desembre de 2007, del Parlament de Catalunya.
La creació de l'Agència Catalana d'Inspecció de Treball pretén, també, donar resposta a la necessitat de fer compatibles l'exercici efectiu, per la Generalitat, de les competències en matèria d'inspecció i la necessitat d'articular mecanismes de col·laboració i coordinació institucional amb l'Administració de l'Estat i les administracions autonòmiques, per a garantir, com prescriu l'article 170.2 de l'Estatut d'autonomia, l'eficàcia en totes les matèries de l'ordre social i evitar les disfuncions, les duplicitats en la inspecció i els efectes que es derivarien d'una fractura en el servei de la Inspecció de Treball i Seguretat Social per als treballadors, les empreses i els agents socials.
D'altra banda, els Acords estratègics per a la internacionalització, la qualitat de l'ocupació i la competitivitat de l'economia catalana per als períodes 2005-2007 i 2008-2011, i la Moció 19/VIII, del 20 de desembre de 2007, del Parlament de Catalunya, feien una referència especial a la col·laboració i la coordinació institucionals en matèria d'inspecció de treball i seguretat social, i també a la necessitat que el traspàs es portés a terme respectant els principis d'unitat i integració del sistema d'Inspecció de Treball i Seguretat Social, unitat de funció i d'actuació en totes les matèries de l'ordre social, i unitat d'ingrés i mobilitat entre administracions.
Les previsions estatutàries i la voluntat expressada pel Govern, els agents socials i els grups polítics de Catalunya en els Acords estratègics per a la internacionalització, la qualitat de l'ocupació i la competitivitat de l'economia catalana, i en el Parlament de Catalunya, en matèria de col·laboració i respecte dels dits principis d'unitat i integració, han estat incorporades en el Reial decret 206/2010, del 26 de febrer, de traspàs de funcions i serveis a la Generalitat de Catalunya en matèria de funció pública inspectora de la Inspecció de Treball i Seguretat Social, que es va materialitzar en la signatura, el 5 de març de 2010, d'un conveni de col·laboració entre el Ministeri de Treball i Immigració i el Departament de Treball de la Generalitat en matèria d'organització i funcionament de la Inspecció de Treball i Seguretat Social a Catalunya.
Per aquest motiu, la Llei fa referència d'una manera especial a la col·laboració en matèria d'inspecció de treball i seguretat social i, alhora, incorpora els principis d'unitat i integració del sistema d'inspecció, unitat de funció i d'actuació en totes les matèries de l'ordre social, i unitat d'ingrés i mobilitat entre administracions, recollits pels Acords estratègics, la moció del Parlament i el decret de traspàs.
Aquesta llei dóna compliment, a més, en la composició i les normes de funcionament de l'Agència, als principis i les obligacions que estableixen els convenis 81, 129 i 150 de l'Organització Internacional del Treball i, per a afavorir l'objectivitat, la imparcialitat i l'autonomia tècnica que prescriuen els dits convenis internacionals, delimita amb claredat els àmbits de decisió política, que corresponen al Govern i al departament competent en matèria de treball, dels àmbits d'execució i prestació del servei d'inspecció.
La Llei es dicta, doncs, d'acord amb els articles 150 i 136 de l'Estatut d'autonomia, amb relació a les competències atribuïdes pels articles 170.2, 138.2 i 124 del mateix Estatut, i respecta, alhora, tant les competències que l'article 149.1.8 de la Constitució atribueix a l'Estat sobre les bases del règim jurídic de les administracions públiques i del règim estatutari com la normativa reguladora de la funció pública de la Inspecció de Treball i Seguretat Social, dictada a l'empara de l'article 149.1.7 de la Constitució.
Aquesta llei consta de sis capítols, vint-i-tres articles, tres disposicions addicionals, tres disposicions transitòries i dues disposicions finals.
El capítol I, de disposicions generals, crea i defineix l'Agència Catalana d'Inspecció de Treball i n'estableix les funcions, els principis generals pels quals s'ha de regir i el règim jurídic aplicable.
El capítol II, sobre l'organització de l'Agència, defineix els òrgans de govern, d'execució i de control, i també l'òrgan amb què es canalitza la participació institucional dels agents socials de Catalunya.
El capítol III, relatiu a la gestió, estableix les regles que regeixen les relacions de l'Agència amb el departament competent en matèria de treball al qual és adscrita i l'articulació d'aquestes relacions mitjançant el contracte programa i els plans anuals d'actuació, juntament amb les polítiques, els instruments de gestió i els criteris de transparència aplicables.
El capítol IV, relatiu al personal de l'Agència, defineix els empleats públics que la componen i el règim jurídic, i destaca com a accions prioritàries de la seva política de recursos humans, la formació inicial i el perfeccionament continu dels coneixements, les capacitats i les competències tècniques i professionals de les persones que la integren.
Així mateix, destaquen les peculiaritats que, en matèria de funció pública, afecten els cossos d'inspectors i subinspectors en aplicació dels principis d'unitat d'ingrés i mobilitat entre administracions.
El capítol V estableix el règim econòmic, de contractació, patrimonial i de control de l'Agència, d'acord amb la normativa aplicable a aquest tipus d'organisme.
Finalment, el capítol VI, relatiu a les normes de col·laboració i coordinació que regeixen les relacions de l'Agència amb els òrgans i les entitats de les administracions públiques, fa una referència especial a les relacions bilaterals i multilaterals amb l'Administració de l'Estat i amb la resta d'administracions autonòmiques amb competències en matèria d'inspecció de treball i seguretat social.
Les disposicions addicionals estableixen les normes d'adscripció del personal, dels béns, dels recursos i dels mitjans de l'Agència que l'Administració de l'Estat ha traspassat a la Generalitat de conformitat amb els acords assolits en el procés de negociació del traspàs de la Inspecció de Treball i Seguretat Social; els principis d'unitat i integració aplicables al sistema d'Inspecció de Treball i Seguretat Social a Catalunya, i la creació del Cos de Subinspectors de Seguretat i Salut en el Treball de la Generalitat amb la finalitat d'ampliar la capacitat de vigilància i control de les normes de seguretat i salut en el treball.
La disposició transitòria primera estableix la integració del personal tècnic habilitat en el Cos de Subinspectors de Seguretat i Salut en el Treball i la vigència del Decret 12/2006 mentre no es produeixi aquesta integració; la disposició transitòria segona estableix el règim transitori dels expedients iniciats abans de l'entrada en vigor d'aquesta llei, i la disposició transitòria tercera determina possibles àmbits d'actuació de la Inspecció de Treball en matèria de societats cooperatives de primer grau, d'acord amb la Llei 18/2002, del 5 de juliol, de cooperatives.
Les disposicions finals fan referència a l'habilitació del Govern per al desplegament normatiu de la Llei, a l'establiment de la data d'inici de les activitats de l'Agència i a la data d'entrada en vigor de la Llei, que es disposa que sigui l'endemà de publicar-la en el Diari Oficial de la Generalitat de Catalunya per a donar compliment als compromisos assumits pel Govern relatius al traspàs de la Inspecció de Treball i Seguretat Social.
L'Agència Catalana d'Inspecció de Treball compleix la funció d'inspecció en l'ordre social per mitjà dels funcionaris de carrera del Cos Superior d'Inspectors de Treball i Seguretat Social i del Cos de Subinspectors d'Ocupació i Seguretat Social.
La situació jurídica i les condicions de servei dels inspectors i dels subinspectors els ha de garantir l'estabilitat, l'objectivitat, la imparcialitat i la independència tècnica davant els canvis de govern i enfront qualsevol influència exterior indeguda, de conformitat amb el que prescriuen els convenis 81 i 129 de l'Organització Internacional del Treball, la normativa en matèria d'inspecció de treball i seguretat social i aquesta llei.
El règim jurídic dels inspectors i dels subinspectors, i també llurs processos d'ingrés, selecció, formació, perfeccionament, especialització, provisió de llocs de treball, mobilitat i règim disciplinari, es regeixen per les normes reguladores dels cossos d'origen respectius, i compleixen llurs funcions i exerceixen llurs competències d'acord amb la normativa a què fa referència l'article 4.2 d'aquesta llei.
Els inspectors de Treball i Seguretat Social i els subinspectors d'Ocupació i Seguretat Social que depenen orgànicament i funcionalment de la Generalitat tenen garantits els principis d'unitat d'ingrés, mobilitat entre administracions i unitat de funció i d'actuació inspectora en totes les matèries de l'ordre social regulats per la normativa de la Inspecció de Treball i Seguretat Social i recollits pels acords de transferència en matèria d'inspecció de treball i seguretat social.
La Generalitat realitza la cooperació institucional i compleix les seves funcions amb relació als processos d'ingrés, selecció, formació, perfeccionament, especialització, provisió de llocs de treball, mobilitat entre administracions i règim disciplinari dels inspectors de Treball i Seguretat Social i dels subinspectors d'Ocupació i Seguretat Social per mitjà de l'Agència i de conformitat amb el que estableixen els acords de transferència, la normativa reguladora de la Inspecció de Treball i Seguretat Social i els convenis de col·laboració en aquesta matèria.
El sistema d'Inspecció de Treball i Seguretat Social a Catalunya es regeix pels principis generals de concepció única i integral, unitat de funció i d'actuació en totes les matèries de l'ordre social, ingrés únic als cossos del sistema i mobilitat entre administracions, en els termes i les condicions que determinin els acords de transferència, els convenis de col·laboració en matèria d'inspecció de treball i les normes de desplegament d'aquesta llei.
El sistema d'informació de l'Agència Catalana d'Inspecció de Treball ha de garantir l'existència d'una base de dades integrada i unitària del sistema d'Inspecció de Treball i Seguretat Social, i també la interoperabilitat i la interconnexió.
Els organismes i les entitats que depenen de les administracions públiques han de cedir a l'Agència Catalana d'Inspecció de Treball les dades i la informació necessàries per al compliment adequat de la funció d'inspecció en totes les matèries de l'ordre social, de conformitat amb el que estableix la normativa reguladora de la Inspecció de Treball i Seguretat Social, incloses les dades de caràcter personal objecte de tractament automatitzat, sense necessitat de requerir el consentiment previ de les persones afectades.
Les persones amb funcions de comandament de la Inspecció de Treball poden encomanar als subinspectors d'Ocupació i Seguretat Social la realització d'actuacions inspectores amb relació a la constitució, el registre i el compliment de l'objecte social i l'activitat dels òrgans socials de les societats cooperatives de primer grau, mentre sigui vigent la Llei 18/2002, del 5 de juliol, de cooperatives.